龍泉李宗儒師儒兄弟槐陰書院
作者：周必大
朝代：宋

paragraphs: 君不見漢京辟雍載黄圖，博士直舍三千區。
分行數百曰槐市，下有諸生講唐虞。
又不見本朝肇啟邇英閣，稽古隆儒號經幄。
風清枝翠似交舞，日暖花黄時細落。
君家欣慕名書齋，伯仲方將與計偕。
橋門且陪億萬計，朝路終馳十二街。
義郴文章妙天下，引喻牛行相君舍。
勉君植德企前修，他日兒孫攀逸駕。